OpenLLM-France/wikimedia huggingface dataset:
# Rosendal, Noruega

Rosendal és el centre administratiu del municipi de Kvinnherad al Comtat de Hordaland, a Noruega. El poble està ubicat a la riba sud del Hardangerfjorden, a aproximadament 4 quilòmetres (2.5 milles) al nord del poble de Dimmelsvik i a aproximadament 10 quilòmetres (6.2 milles) a l'oest de la vasta glacera Folgefonna situada en el proper Parc Nacional de Folgefonna. El poble és especialment conegut per la Baronia Rosendal, un estat històric ubicat a Rosendal. L'església Kvinnherad també està ubicada al poble.
L'extensió de 1.14 quilòmetre quadrat (280 acres) del poble registra una població (l'any 2013) de 768 habitants, el tercer nucli urbà més gran a Kvinnherad. L'àrea del poble té una densitat de població de 674 habitants per quilòmetre quadrat (1,750/milles quadrades ). La seva economia està centrada en l'agricultura, la construcció naval i el turisme. El constructor de vaixells Skaalurens Skibsbyggeri es va establir a Rosendal l'any 1855.
Es publica el diari Grenda al poble.

## Referències

* 1 2 Store norske leksikon. «Rosendal – tettsted» (en noruec). [Consulta: 18 març 2015].
* ↑ Statistisk sentralbyrå. «Urban settlements. Population and area, by municipality.», 01-01-2013.

## Enllaços externs

* https://grenda.no/ Diari Grenda
# Paràgraf

El paràgraf és una unitat narrativa, una divisió del text. L'estudia la gramàtica del discurs. Cada paràgraf té un contingut únic i està separat gràficament dels altres.
La separació gràfica pot quedar indicada per un punt i a part (també denominat punt i a cap) o per altres puntuacions indicatives de pausa major que n'impliquen la seva absència (punt d'abreviatura, punts suspensius, signe d'interrogació o signe d'admiració). Igualment el delimita un punt final. En tipografia es pot marcar com ¶ o §. El símbol § neix de la unió de dues S (de «secció») i es pot crear amb la combinació de tecles Alt + 0167.
Segons la posició i funció, pot haver-hi paràgrafs d'introducció, de conclusió, d'explicació, de descripció… Entre ells es coordinen mitjançant paraules d'enllaç o nexes discursius. El paràgraf estructura el text; per això se sol buscar la idea central de cadascun per fer resums. Constitueix l'eix de l'ensenyament de la redacció.

## Notes

* ↑ Com a nota curiosa, aquest símbol també es l'utilitzat en l'emblema de la branca criminal de la policia polonesa.

## Referències

* ↑ «Diccionari de la llengua catalana». [Consulta: 26 maig 2024].
* ↑ «Paràgrafs». UPC. [Consulta: 26 maig 2024].
* ↑ «Punt (signes de puntuació)». Optimot. [Consulta: 15 desembre 2014].
# Partit del Kurdistan Independent

Partit del Kurdistan Independent o Partit Independent del Kurdistan (kurd: Partî Serbestî Kurdistan, PSK) és una organització política kurda clandestina de l'Iran creat davant la manca de drets nacionals i socials dels kurds, per defensar els interessos del kurds iranians i la formació d'un estat independent al Kurdistan oriental i la seva unió eventual als altres kurds en un gran estat independent. Es va fundar el 17 de febrer de 2006, amb militància activa principalment a Europa i Estats Units. En el moment de la fundació el 2006 fou designat líder Aref Ahmadi. La seva organització juvenil és l'Organització Juvenil Independent del Kurdistan.
# Paiute del nord

El paiute del nord (ˈpaɪuːt) també conegut com a Numu i Paviotso, és una de les llengües de la branca occidental de les llengües numic de la família uto-asteca, de la que segons Marianne Mithun quedaven uns 500 parlants habituals en 1994. Ethnologue informà que el 1999 el nombre de parlants era de 1.631. Està molt estretament relacionada amb la mono.

## Revitalització de la llengua

Des de 2005 el Northwest Indian Language Institute de la Universitat d'Oregon ha format una societat per a ensenyar Numu i Kiksht a les escoles de la Reserva índia de Warm Springs.

## Morfologia

El Paiute del nord és una llengua aglutinant en la qual les paraules utilitzen sufixos complexos per a una varietat de propòsits amb diversos morfemes plegats.

## Bibliografia

* Liljeblad, Sven, Catherine S. Fowler, & Glenda Powell. 2012. The Northern Paiute-Bannock Dictionary, with an English-Northern Paiute-Bannock Finder List and a Northern Paiute-Bannock-English Finder List. Salt Lake City: University of Utah Press. ISBN 978-1-60781-030-8
* Mithun, Marianne (1999). Languages of Native North America. Cambridge: Cambridge University Press.
* Snapp, Allen, John L. Anderson, and Joy Anderson. 1982. Northern Paiute. In Ronald W. Langacker, eds. Sketches in Uto-Aztecan grammar, III: Uto-Aztecan grammatical sketches. Dallas: Summer Institute of Linguistics and the University of Texas at Arlington. Summer Institute of Linguistics Publications in Linguistics, 57(3) [The publication erroneously stated (56)3, but this has been amended in the PDF made available online by the publisher.] pp. 1–92.
* Thornes, Tim (2003). "A Northern Paiute Grammar with Texts". Ph.D. dissertation. University of Oregon-Eugene.

## Referències

* ↑ Ethnologue
* ↑ Cens dels EUA
* ↑ Laurie Bauer, 2007, The Linguistics Student’s Handbook, Edinburgh
* ↑ Mithun (1999:541)
* ↑ «Report on Northern Paiute». Ethnologue.
* ↑ Joanne B. Mulcahy. «Warm Springs: A Convergence of Cultures» (Oregon History Project), 2005.

## Enllaços externs

* Paiute del nord amb exemples sonors
* Informe Ethnologue del Paiute del nord
* Northern Paiute language a Survey of California and Other Indian Languages
# Pascual Fresquet Llopis

Pascual Fresquet Llopis (Alcalà de Xivert, 6 de gener de 1907 – Aubanha, França, 14 d'agost de 1957), de professió paleta, fou un defensor del comunisme llibertari i cap de la Brigada de la Mort.
Fresquet va nàixer el 1907 a Alcalà de Xivert però de petit la família emigrà a la Torrassa. La Torrassa, barri de l'Hospitalet del Llobregat, era configurada bàsicament per una població treballadora que majoritàriament estava afiliada a la CNT. Els seus pares varen treballar a les obres del metro de Barcelona i la seva mare, Purificació Llopis, va regentar una fonda al carrer Sugranyes.
Se sap que Fresquet estava afiliat a la CNT-FAI el 1937, però hi estava vinculat des d'abans de d'esclat de la Guerra quan sovint fou detingut i torturat per la policia imputat per pistolerisme i atracaments.
Fresquet era amant de la beguda i la boxa, essent una persona agressiva. Sobre el seu comportament sexual, promiscu i vexatori amb les dones, alguns estudis grafològics indiquen que podria haver estat homosexual. Fou temut fins i tot per anarquistes i sindicalistes.
L'episodi pel qual és més recordat és el de la pertinença a la Brigada de la Mort, una unitat vinculada a la FAI responsable de més de 200 assassinats entre juliol i setembre de 1936. N'era el cap i acostumava a justificar les execucions de feixistes, catòlics i persones que s'apartessin dels ideals del comunisme llibertari al balcó del municipi on aquelles execucions es portaven a terme. Acabada la Guerra Civil, Fresquet s'exilià a Marsella (França) on amb algun company de la Brigada de la Mort va atracar bancs. Morí el 1957 en una residència anomenada Castel Roseraie assistit per un capellà.

## Enllaços externs

* Pascual Fresquet i el terror de la Brigada de la Mort
* Tras la Brigada de la Muerte (castellà)

## Bibliografia

* Orensanz T, La Brigada de la Muerte, Barcelona, Sàpiens, núm 70, pàg 36.
* Orensanz T, L'òmnibus de la mort: parada Falset, Barcelona, Ara llibres, 2008, ISBN 978-84-92406-55-5.
# Riu Stillaguamish

El riu Stillaguamish és un riu del nord-oest de l'estat de Washington, als Estats Units. Està format principalment per dues forquilles, la més llarga forquilla del nord (72 km) i la del sud. Les dues forquilles s'uneixen a Arlington. Des d'allà el riu recorre 35 km fins que desemboca a Port Susan. La seva conca drena part de la Serralada de les Cascades, al nord de Seattle.

## Curs

El riu Stillaguamish està format per la confluència de les forquilles nord i sud, que neixen a la Serralada de les Cascades.
La forquilla nord neix de diversos corrents en una àrea remota del Comtat d'Skagit, prop del pic Finney, a uns 16 km al nord de Darrington. Recollint molts rierols afluents pel camí, el riu es dirigeix al sud, poc després gira cap a l'oest, anant més o menys en paral·lel amb la frontera entre els comtats d'Skagit i Snohomish. Entre els afluents de la forquilla nord es troben el riu Boulder i el Deer Creek.
La forquilla sud (48 km) neix al centre del Comtat de Snohomish, a uns 32 km al sud de Darrington, i es dirigeix cap a l'oest i el nord-oest a través de Silverton, Verlot i les Granite Falls.
Les dues forquilles s'uneixen a Arlington al nord-oest del Comtat de Snohomish. Des d'allà el corrent es dirigeix cap a l'oest, desembocant a l'extrem nord de Port Susan, un braç de l'estret de Puget, aproximadament 16 km a l'oest d'Arlington. Entre les forquilles nord i sud s'hi troba una part de l'Àrea Recreativa Nacional del Mont Baker anomenada Boulder River Wilderness.

## Història natural

El riu Stillaguamish i els seus afluents són coneguts pels seus salmons. Fins a 8 espècies de salmònid utilitzen el riu per fresar: Oncorhynchus tshawytscha, salmó platejat, salmó keta, salmó rosat del Pacífic, salmó vermell, truita arc de Sant Martí, truita de Clark i salvelinus confluentus.

## Hidrologia

Els nivells d'aigua de la forquilla nord del riu Stillaguamish es controlat per mitjà de mesuradors controlats per l'USGS, podent variar com a màxim 4 metres d'alçada. El nivell del riu s'eleva i disminueix molt ràpid, amb una durada mitjana d'inundació de la forquilla nord de 8 hores. De les 5 nivells d'inundació més elevats registrats a la forquilla nord, 3 han tingut lloc des del 2009.

## Història

Segons l'USGS, altres noms del riu Stillaguamish, inclouen riu Tuxpam, riu Stoh-luk-whahmpsh, riu Stillaquamish, riu Steilaguamish, riu Stalukahamish, i altres variacions similars. La colada de fang d'Oso va tenir lloc el 2014 a la forquilla nord del riu.

## Referències

* 1 2 1508743 U.S. Geological Survey Geographic Names Information System: Stillaguamish River (en anglès) (en anglès)
* ↑ «Fly Fishing the Stillaguamish River Washington» (en anglès). Perfect Fly. Arxivat de l'original el 2017-02-02. [Consulta: 26 gener 2017].
* ↑ «North Fork Stillaguamish River near Arlington» (en angles). National Weather Service. [Consulta: 26 gener 2017].
* ↑ «Historic Crests» (en anglès). National Weather Service. [Consulta: 26 gener 2017].
* ↑ «‘So many people yelling for help’» (en angles). The Seattle Times. [Consulta: 26 gener 2017].
# Riu Suceava

El riu Suceava - (ucraïnès) Сучава (Sutxava) - és un riu que discorre per Ucraïna i per l'est de Romania, tributari del curs alt del Siret, que alhora és afluent del Danubi. Té una llargària de 170 km i una conca de 3.800 km².
El Suceava neix al massís de Lucina, a Bukovina, prop de la frontera entre Ucraïna i Romania. Discorre primer en direcció est, i després gira cap al sud-est, arribant a la ciutat de Suceava. Després de 170 km de recorregut, s'uneix al riu Siret prop de la ciutat de Liteni, a 21 km al sud-est de Suceava.

## Referències

* ↑ «Planul național de management. Sinteza planurilor de management la nivel de bazine/spații hidrografice, anexa 7.1» (pdf) (en romanès). Administrația Națională Apele Române, 2010. Arxivat de l'original el 2021-07-10. [Consulta: 18 setembre 2021].
* ↑ Atlasul cadastrului apelor din România (en romanès). 1. Bucarest: Ministerul Mediului, 1992, p. 366–372. OCLC 895459847. Arxivat 2022-09-22 a Wayback Machine.
# Crozet

«Crozet» té aquests significats:
* Crozet (Ain), municipi al departament d'Ain (regió d'Alvèrnia-Roine-Alps)
* Crozet (Virgínia), concentració de població designada pel cens dels Estats Units a l'estat de Virgínia
* Le Crozet, municipi al departament del Loira (regió d'Alvèrnia-Roine-Alps)
* Illes Crozet, arxipèlag subantàrtic al sud de l'oceà Índic, administrativament un districte de les Terres Australs i Antàrtiques Franceses
* Pia Crozet (Roanne, França, 1950), escultora francesa establerta a Catalunya des dels anys setanta
# Croydon

* Per a altres significats, vegeu «Croydon (desambiguació)».
Croydon és un barri al sud de Londres, Anglaterra, i és part del districte de Croydon. És la 20a millor àrea de compres al Regne Unit, i compta actualment amb dos centres comercials anomenats Centrale i Whitgift Central (actualment existeixen plans per a la seva remodelació). Hi ha una gran estació d'autobusos anomenada West Croydon i dues estacions de tren.
La ciutat és coneguda per contenir una gran quantitat d'oficines de lloguer. El consell vol mantenir Croydon com una gran ciutat mitjançant la construcció de més oficines i locals d'oci, de manera que està previst un pla de regeneració de la zona. El complex de Valley Park Retail Area és una zona de venda al detall, on hi ha botigues com ara Comet, Sainsbury's, McDonald's, IKEA, Argos, M&S, Boots a més d'un cinema i una pista de bitlles.
Tramlink, un sistema de tramvia, se centra principalment a Croydon. És l'únic sistema de tramvies en la totalitat de Londres de moment. Hi ha tres rutes que operen en el sistema, Ruta 1, Ruta 2 i Ruta 3 o Groc, Vermell i Verd. El tramvia se'n va a llocs com Elmers End i Beckenham a Bromley, Wimbledon i Mitcham a Merton i Addington i Addiscombe a Croydon.
Frederick Stanley Mockfor, un oficial de ràdio de l'aeroport de Croydon, va proposar l'any 1923 la paraula "mayday" per indicar un senyal de socors que for fàcilment entès per pilots i personal de terra en cas d'emergència

## Fills il·lustres

* George Robertson Sinclair (1863-1917) director d'orquestra i organista.

## Referències

* 1 2 Croydon Guardian. «Westfield/Hammerson's £1bn redevelopment of Croydon's Whitgift Centre approved by Croydon Council» (en anglès). [Consulta: 21 març 2014].
* 1 2 «Croydon Tramlink» (PDF) (en anglès). Arxivat de l'original el 2011-09-30. [Consulta: 8 maig 2010].

## Enllaços externs

* London Borough of Croydon (anglès)
# Coscolloles

Coscolloles és un indret i partida del terme municipal de Castell de Mur, dins de l'antic terme de Guàrdia de Tremp, al Pallars Jussà.
És al nord de Guàrdia de Noguera, al vessant oriental del Serrat del Pui. Queda al sud-oest de la Casa de l'Espona. A llevant i dessota de Coscolloles s'estenen les Costes, que separan aquest territori del de l'antiga quadra de l'Espona.

## Enllaços externs

* Institut Cartogràfic de Catalunya
# Crioll afroseminola

El crioll afroseminola és un dialecte del gullah parlat pels seminoles negres en algunes comunitats aïllades d'Oklahoma, Texas, i nord de Mèxic.
Fou identificat primer cop com a llengua en 1978 per Ian Hancock, un lingüista de la Universitat de Texas. El crioll es va desenvolupar quan seminoles negres i seminola vivien plegats a Florida en el segle xviii i començaments del XIX.
Els parlants del crioll afroseminola viuen al comtat de Seminole (Oklahoma), i a Brackettville (Texas), als Estats Units i a Nacimiento de los Negros, Coahuila, a Mèxic. Hi ha uns 200 parlants de la llengua.

## Estatus oficial

A Mèxic, el crioll afroseminola té l'estatus de llengua nacional juntament amb totes les llengües indígenes i l'espanyol gràcies a la Ley General de Derechos Lingüísticos de los Pueblos Indígenas promulgada i publicada en 2003.

## Història

El seu origen es remunta des de la colonització espanyola de San Augustín, al nord de la península de la Florida i on van fugir de la dominació anglesa i de l'esclavitud, aprofitant l'oferiment dels espanyols de donar-los la llibertat als esclaus que fugissin a la Florida i que es convertissin al catolicisme.
En 1850, els creek, fugint de la política de deportació territorial, de l'esclavitud i de discriminació racial als EUA, demanRen asil al govern mexicà.

## Vegeu també

* Ian Hancock

## Notes

* ↑ Crioll afroseminola referència a Ethnologue (16th ed., 2009)
* ↑ Gobierno de Coahuila. «Etnias en Coahuila», s/f. [Consulta: 26 setembre 2012].

## Enllaços externs

* Anglocrioll Arxivat 2005-05-11 a Wayback Machine. a linguasphere.org
# Danube Planum

Danube Planum és una mesa sobre la base d'un rift a la superfície d'Io, satèl·lit galileà de Júpiter. Aquesta formació geològica està situada a l'hemisferi del darrere (oest) a 22,73° S i 257,44° W. El Danube Planum cobreix una superfície de 244,22 km de diàmetre i s'enlaira a una altitud de 5,5 km. La muntanya està partida per un congost de 15 a 25 km de llarg seguint un eix nord-est sud-oest. Aquest congost divideix la muntanya en dues estructures geològiques principals, una muntanya a l'est i una altra a l'oest, amb una sèrie de blocs acabant la fractura al sud. El marge superior de l'altiplà ve marcat per un escarpament de 2,6 a 3,4 km d'alt. Els moviments de massa sota la forma de dipòsits d'esllavissades de terreny són visibles al llarg de la base de la meitat oest del Danube Planum. Dues depressions volcàniques, conegudes amb el nom de paterae, es localitzen ala extrems nord i sud de la muntanya. El volcà Pélé, a l'extrem nord del Danube Planum, és un dels més actius d'Io. És possible que les característiques de les superfícies que han contribuït a formar el Danube Planum hagin actuat com un coll d'ampolla per al magma que aflora a la superfície del Pélé.
El 1985 la Unió Astronòmica Internacional va oficialitzar el nom de la muntanya, inspirat en el del riu Danubi, un dels nombrosos llocs per on passà la nimfa Io durant els seus vagarejos.

## Referències

* ↑ «Io Mountain Database -- Mountain at: 258s22» (en anglès). Io Mountain Database. [Consulta: 14 febrer 2010].
* 1 2 3 Modèle:Gpn
* 1 2 3 Schenk, P. [et al]. «The Mountains of Io: Global and Geological Perspectives from Voyager and Galileo» (en anglès). Journal of Geophysical Research, 106, 2001, pàg. 33201–33222. DOI: 10.1029/2000JE001408.
* ↑ Radebaugh, J. [et al]. «Observations and temperatures of Io's Pele Patera from Cassini and Galileo spacecraft images» (en anglès). Icarus, 169, 2004, pàg. 65–79. DOI: 10.1016/j.icarus.2003.10.019.

## Enllaços externs

* USGS Planetary Names – Io Mapa d'Io amb la nomenclatura de la UAI.
# Curaçao

Curaçao (neerlandès: Curaçao, papiament: Kòrsou) és una illa de la mar Carib, a prop de la costa veneçolana, i un dels països constituents del Regne dels Països Baixos. La capital és Willemstad i té uns 150.000 habitants. La llengua oficial és el neerlandès, malgrat que la que més s'hi parla és el papiament.
Va formar part de les Antilles Neerlandeses fins a la seva dissolució, el 10 d'octubre de 2010.

## Geografia

Composta en gran part de restes de corall, Curaçao és situada a l'extrem sud de la mar Carib. Amb Bonaire i Aruba forma les illes ABC, de les quals Curaçao és la més gran. El seu punt més alt és el puig Sint Christoffelberg (375 m), situat al nord-oest de l'illa.
Al sud-est de la costa de Curaçao hi ha l'illa deshabitada de Petit Curaçao (Klein Curaçao), considerada un bon lloc per a la pràctica del submarinisme.

## Vegeu també

* Suzanne Camelia-Römer

## Enllaços externs

* Pàgina oficial de Curaçao Arxivat 2006-07-15 a Wayback Machine. (papiament) (neerlandès)
* Informació sobre Curaçao a curacao.rinkes.nl Arxivat 2006-07-05 a Wayback Machine. (neerlandès) (anglès)
* Informació general de Curaçao Arxivat 2005-11-09 a Wayback Machine. (neerlandès)
# Curatoria

La curatoria (en sard, curadorìa) era la principal divisió administrativa, electoral, fiscal i judicial dels Jutjats de la Sardenya medieval. Malgrat tenir connotacions centralistes (el sobirà nomenava l'autoritat), permetia administrar la justícia i els impostos de forma descentralitzada, actuant com a intermediàries entre les comunitats de pobles individuals amb el central.
L'extensió de les curatories era inversament proporcional a la densitat de població: les menys poblades eren les més grans. L'antropització estava enllaçada amb la productivitat del sòl, motiu pel qual les zones menys aptes per l'agricultura necessitaven d'extensions de terreny més grans. Cada curatoria era governada per un curatore amb competències administratives, fiscals i judicials; era nomenat pel rei, el jutge, que sovint triava entre els seus propis parents o entre unes poques famílies de classe alta. Com que la curatoria estava composta per diverses desenes de pobles, el curatore nominava al seu torn un majore, amb tasques fiscals, judicials i de seguretat.
Després de la caiguda dels Jutjats el 1420, el sistema curatorial es va abandonar definitivament, i fou reemplaçat per la imposició de les institucions feudals. Tanmateix, gran part dels topònims que designaven les antigues circumscripcions judicials segueixen emprant-se per referir-se a les diverses zones de Sardenya.

## Referències

* ↑ Casula, Francesco Cesare. Carlo Delfino editore. La storia di Sardegna, 1998. ISBN 8871380843.
* 1 2 Meloni, Giuseppe; Dessì Fulgheri, Andrea F. Liguori Editore. Mondo rurale e Sardegna del XII secolo, 1992. ISBN 9788820718602.
# Riu Suda

El Suda - (rus) Суда - és un riu de Rússia, un afluent del Volga, passa per l'óblast de Vólogda. Té una llargària de 184 km i una conca de 13.500 km². Conflueix amb el Volga a l'embassament de Ríbinsk.
# Istótxnoie

«Istótxnoie» té aquests significats:
* Istótxne (Djankoi), localitat de la República Autònoma de Crimea a Ucraïna
* Istótxne (Krasnoperekopsk), localitat de la República Autònoma de Crimea a Ucraïna
# Curci Llop

Curti Llop (en llatí Curtius Lupus) va ser un magistrat romà del segle i. Segurament formava part de la gens Cúrcia, una antiga gens romana d'origen patrici.
Va ser qüestor l'any 24. Justus Lipsius creu que probablement era un dels quatre quaestores provinciales, de la Campània amb seu a Cales. Mentre es trobava a la vora de Brundusium un home de nom Curtisi va instigar una revolta d'esclaus, però Curci va reprimir l'intent amb el suport de les tripulacions de tres vaixells que justament van arribar en aquell moment a port.

## Referències

* ↑ [https://quod.lib.umich.edu/m/moa/acl3129.0002.001/850?rgn=full+text;view=image;q1=LupusSmith,+William+(ed.).+Dictionary+of+Greek+and+Roman+Biography+and+Mythology.+Vol.+II.++Boston:+Little,+Brown,+&+Comp.,+1867,+p. 840. ]
# Cyprinion mhalensis

Cyprinion mhalensis és una espècie de peix cipriniforme de la família dels ciprínids.

## Morfologia

Els mascles poden assolir els 10,5 cm de longitud total.

## Distribució geogràfica

Es troba a l'Aràbia Saudita.

## Referències

* ↑ Heckel J. J. 1843. Ichthyologie [von Syrien]. A: J. von Russegger. Reisen in Europa, Asien und Africa, mit besonderer Rücksicht auf die naturwissenschaftlichen Verhältnisse der betreffenden Länder unternommen in den Jahren 1835 bis 1841, etc. Stuttgart. Ichthyol. von Syrien v. 1 (pt 2). 990-1099.
* ↑ BioLib (anglès)
* 1 2 FishBase (anglès)
* ↑ Krupp, F., 1983. Fishes of Saudi Arabia: freshwater fishes of Saudi Arabia and adjacent regions of the Arabian Peninsula. p. 568-636. A Fauna of Saudi Arabia. vol. 5.

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* McAllister, D. E. A working list of fishes of the world (en anglès). Museu Nacional de Ciències Naturals, 1987.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.